**Τμήμα Αρχιτεκτόνων Πανεπιστημίου Θεσσαλίας**

**Μάθημα Επιλογής Χειμερινού Εξαμήνου, 2015**

**Διδάσκων: Ζήσης Κοτιώνης, Καθηγητής Π.Θ.**

**Επικουρική διδασκαλία: Νίκος Πλατσάς, Υποψήφιος Διδάκτωρ Π.Θ - Ιωάννα Μπαρκούτα, Υποψήφια Διδάκτωρ Π.Θ.**

**ΚΑΘ.Ε ΠΡΑΓΜΑ: «Καθημερινό, Επιτελεστικό Πράγμα».**

Η ελάχιστη κατοίκηση μεταξύ δημόσιου (public space) και κοινού χώρου (common space).

Το «ΚΑΘ.Ε ΠΡΑΓΜΑ» προωθεί την θεωρητική και πρακτική/ εργαστηριακή έρευνα για την κατασκευή αναπαραγώγιμων πραγμάτων μικρής κλίμακας. Η έννοια του «πράγματος» σε αντίθεση με αυτήν του «αντικειμένου» εισάγει την έννοια της πράξης και της επιτελεστικότητας μέσα στην υλική μορφή.  
Η έρευνα εκτείνεται στην περιγραφή του συνολικού κύκλου σύλληψης, σχεδιασμού, παραγωγής και προώθησης ενός αντικειμένου/ πράγματος σχετιζόμενου με την κατ’ ελάχιστο κατοίκηση στη δημόσια επικράτεια. Αν θεωρήσουμε την κατοίκηση ως «πράττειν», τότε η κατ’ ελάχιστο κατοίκηση γίνεται μια διαδικασία η οποία επιτελείται καθημερινά με όρους αναγκαιότητας, ανασφάλειας ή/και απόλαυσης και εκτείνεται από το δημόσιο χώρο της πόλης (public space) ως το χώρο των κοινών (common space).  Τα υποκείμενα της ελάχιστης κατοίκησης στο δημόσιο χώρο της πόλης (πλάνητας, πρόσφυγας, τουρίστας, άστεγος, παρίας κ.α.) παραλλάσουν το χώρο, δρώντας ενεργά σε αυτόν. Καταρχήν ζητείται ο εντοπισμός μιας συνθήκης, στον ιδιωτικό ή το δημόσιο χώρο, η οποία κάνει ενδιαφέρουσα ή κατάλληλη για χρήση την εισαγωγή ενός νέου πράγματος ή την αντικατάσταση ενός παλαιού. Η παρατήρηση της καθημερινής κατοίκησης των αμέτρητων επιτελέσεων και η παρατήρηση του υλικού κόσμου των θραυσμάτων και των αντικειμένων προηγούνται και συνοδεύουν τη διαδικασία σχεδιασμού και κατασκευής.

1η άσκηση

Ζητείται από τους φοιτητές και τις φοιτήτριες να προσεγγίσουν έναν εκ των υπό μελέτη υποκείμενων του μαθήματος (πλάνητας, τουρίστας, πρόσφυγας/μετανάστης, άστεγος κ.α.) εστιάζοντας (και) στην υλικότητα των αντικειμένων τους. Μέσω της διαδικασίας της δευτερογενούς έρευνας, οι φοιτητές/τριες καλούνται να επιλέξουν έναν τύπο «περιπλανώμενου» (passenger) και να σκιαγραφήσουν -μέσω αφηγήσεων, φωτογραφιών, video κ.α.- την παροδική και ελάχιστη κατοίκηση στο δημόσιο χώρο της πόλης και των πραγμάτων που φέρει μαζί του.

2η άσκηση

*Βιογραφία των υποκειμένων ή βιογραφία των αντικειμένων.*

Ζητείται από τους φοιτητές και τις φοιτήτριες να διαπραγματευθούν το υλικό που συνέλεξαν από την 1η άσκηση χρησιμοποιώντας εργαλεία της πρωτογενούς έρευνας. Ζητούμενο μια σύντομη βιογραφία του δρώντος υποκειμένου (πλάνητας, τουρίστας, πρόσφυγας/μετανάστης, άστεγος κ.α.). Μέσω κειμένου αλλά και επικουρικά μέσω φωτογραφικών ή ηχητικών ντοκουμέντων, θα επιχειρηθεί μια κριτική σκιαγράφηση της ελάχιστης κατοίκησης – μετακίνησης στο δημόσιο χώρο της πόλης, των ενσώματων πρακτικών και εμπειριών της. Η κοινή αφήγηση της μετακίνησης και της υλικότητας των πραγμάτων θα επιχειρηθεί μέσω των εξής ερωτήματων:

Ποιες είναι οι διαδρομές και οι τροχιές μετακίνησης μέσα στο χώρο;

Ποια υλικότητα (πράγματα, ένδυση κ.α.) υποστηρίζει αυτή τη μετακίνηση και πως η κίνηση στο δημόσιο χώρο επαναπροσδιορίζει την υλικότητα - τα πράγματα;

Ποια είναι τα όρια ανάμεσα στα υποκείμενα και στα αντικείμενα;

Και κυρίως ποια είναι η σχέση μεταξύ τους;